AI DIE YDELHEID
Desember 14, 2011 in Sonder kategorie
'n Mens kan darem ydel wees. So het ek nou al in my soeke na net-asseblief-ook-'n-bietjie-goed-lyk hierdie week weer my wimpers laat verleng, my naels laat doen, my bene en ens. gewaks, en vandag gaan ek nog my winkbroue en hare kleur en die hare (tydelik) laat reguit blaas. Aangesien ek mos nou deesdae lyk soos een wat besig is om 'n Afro te kweek.
Maar nou betaal ek die prys vir my ydelheid: ek lyk vandag soos een wat dik getik is en toe deurnag gesit en huil het. Wat nogal gevaarlik is die tyd van die jaar, aangesien dit nou sestien dae teen die mishandeling van vroue en kinders is (Sestien dae? En wat gebeur die ander 350/349 dae van die jaar?). Netnou stop een my op straat of gaan kla my man aan. Want ek het nou 'n yslike allergiese reaksie op die vals wiimpers, en moes gisteraand al die goed van my oë afkrap. Intussen het ek al antihistamien gedrink dat ek disfunksioneel is, en gooi die hele tyd Allergex in my oë.
Kom nou van ydel wees, maar ek wou so graag goed gelyk het vir die krismis.
Ek hoop maar die winkbroutint is nie net so 'n tragedie nie. Die winkbroue is maar aan die yl kant – al is dit al meer as 'n jaar na chemo – en dit lyk nie of dit ooit weer sal wees soos voor die tyd nie. Hopelik help dit om die aandag weg te lei van die wimperlose oë…